La Piscina d’Estiu obri les seues portes i ofereix cursos de natació per al juliol
2025-07-24

Dimarts que ve 16 de juny la Piscina d’Estiu de Burjassot, situada en el Poliesportiu Municipal, obrirà les seues portes perquè els veïns del municipi puguen sufocar la calor estiuenca donant-se un bon capbussó.

Oberta de dimarts a diumenge d’11.30 a 19 hores, la Piscina d’Estiu oferirà la possibilitat de donar-se banys lliures i, també, l’oportunitat d’apuntar-se als cursets de natació que es desenvoluparan durant el mes de juliol.

El preu de les entrades de la piscina serà el mateix que l’aplicat el passat any. L’entrada d’adults costa 2,30€ per a majors de 15 anys i l’entrada infantil, de 2 a 14 anys, 1,70€. Els bebés i xiquets fins a dos anys no paguen entrada, i els adults amb targeta jove o qualsevol altra targeta municipal i adults pensionistes pagaran l’entrada al mateix preu que els infantils, 1,70€.

També està la possibilitat de poder adquirir bons de 10 o de 20 banys. El bo de 10 infantil té un preu de 12€, mentre que el mateix bo d’adults costa 17€. Els adults amb targeta jove o qualsevol altra targeta municipal pagaran 13,50€ pel bo de 10 i els pensionistes, 12€. Quant als bons de 20 banys, l’infantil i el de pensionista costen 19€ i el d’adults, 28€. El bo de 20 dels adults amb targeta jove o qualsevol altra targeta municipal té un preu de 22€. A més, es contempla el 10% de descompte per al grup de la tercera edat.

En el cas dels cursets de natació, que es desenvoluparan de l’1 al 31 de juliol, amb 19 classes i una entrada de bany lliure, les inscripcions podran formalitzar-se a partir del 17 de juny en la pròpia Piscina d’Estiu, lloc en el qual també caldrà abonar el preu dels mateixos amb targeta bancària de crèdit o dèbit.

Tres són els cursos que s’ofereixen aquest estiu i que es desenvoluparan de dimarts a divendres. De 9.45 a 10.30 i de 19.30 a 20.15 són els horaris per a xiquets i joves d’entre 6 i 14 anys, amb un preu, en tots dos casos, de 19€ el curset. En el primer torn, s’ofereix un màxim de 30 places, mentre que en el segon hi ha 50.

En el cas dels adults, tant majors de 15 anys com a pensionistes, l’horari del curset serà de 20.15 a 21 hores, però els majors de 15 anys pagaran 28€ i els pensionistes 19€. En aquest cas, s’ofereix un màxim de 30 places.